Transkriptioun vum Livestream 24.07.2024

# Pressekonferenz: Aarbechte vum Regierungsrot (24.07.2024)

# Participanten

* Luc Frieden, Premierminister
* Journalisten

# Sproochen

* Lëtzebuergesch

# Transkriptioun

[Luc Frieden]

Bonjour, e schéine gudde Mëtteg Dir Dammen an Dir Hären. Ech entschëllege mech fir dee Retard, mee et war fir eng gutt Cause well ech hunn Äre Journaliste-Kolleeginnen a -Kolleegen, déi mech an der Chamberdier erwaart hunn, hunn ech wollten och Äntwerte ginn, déi si no der Chamberssitzung vun der Familljekommissioun gefrot hunn.

An dofir hunn ech déi fir d’éischt beäntwert, ier ech heihinner komm sinn. Da wësst Dir also wou ech war. Et war net datt ech vergiess hat dës Pressekonferenz ze maachen.

Ech sinn also frou, Iech hei ze gesinn, un der Pressekonferenz déi ech virgesinn hat eigentlech nom leschte Regierungsrot virun der Summervakanz ze maache fir e bëssen zréckzekucken op dat war mir gemaach hunn.

Fir e bëssen en État des lieux ze maachen a fir Är Froen ze beäntwerten déi Dir hutt, nodeem Dir déi éischt 8 Méint dës nei Regierung observéiert hutt, kommentéiert hutt.

An dofir hunn ech gemengt wier esou eng Summer-Pressekonferenz dat richtegt an deem Kontext. Ech hunn Iech och, a besonnesch well Dir elo nach e bëssen hei ongewollt gewaart hutt, hunn ech Iech eppes matbruecht wat Iech dierft grouss Freed maachen.

No jorelaange Revendicatioune vun de Journalisten huet d’Regierung decidéiert, genau esou wéi ech dat am Januar beim Neijoerschpatt vun de Journalisten, zesumme mat der Madame Minister Margue annoncéiert hat, hunn ech haut de Gesetzesprojet iwwert e gesetzlech verankert Informatiounszougangsrecht vun de Journalisten an der Chamber deposéiert.

Net datt ech mengen datt et an der Vergaangenheet et keng Informatioune goufen, mee dat mir dat nach versichen ze verbesseren, esou wéi ech selwer versicht hunn d’Kommunikatioun iwwer déi Méint ze verbesseren, et kann sech ëmmer nach verbesseren, mee et ass e grousse Schrëtt iwwert dee laang an der Vergaangenheet geschwat ginn ass. Wéi ech d’Responsabilitéit vun de Medien iwwerholl hunn, hunn ech gesot „mir wäerten dat elo ëmsetzen“,

Mir géingen dat konform maachen, och zu verschiddenen internationale Konventiounen.

Dat Recht gëtt also elo an d’Gesetz ageschriwwen an domadder ass och dat Versprieche wat ech am Januar gemaach hunn agehale ginn.

Déi lescht Méint zënter dem 17. November, wou ech d’Freed an d’Éier hunn dës Regierung ze féiere waren intensiv.

Se waren interessant, si ware resultatorientéiert a mir hunn esou munches erreecht.

Och dank engem gemeinsame Wëlle vun all de Ministere vun der CSV an der DP, dee Koalitiounsprogramm am selwechte Geescht ëmzesetzen.

Dee Gëscht, an deem mir d’Negociatioune geféiert hunn, a mat deem mir, géif ech soe vum Januar u wierklech intensiv geschafft hunn.

Ech géing soen déi éischt 2 Méint, November, Dezember, hu besonnesch déi nei Ministeren sech e bëssen un hir nei Ämter misse gewinnen, si hunn hir Ekippe missen op d‘Bee stellen.

Mee vum Januar u bis haut hu mir als Team, als Regierungsteam vun CSV an DP, Substantielles op de Wee bruecht.

An dat esou wuel national, wéi och international. Wann ech international soen, dat gëllt och fir mech als Premierminister, wou ech wierklech gutt drop oppassen datt ech vill zu Lëtzebuerg sinn a mech em d’Regierungsaarbecht ka bekëmmeren, weess ech awer och, datt déi schwiereg geopolitesch Situatioun an déi vill europäesch Reuniounen an international Reunioune vun de Staats- a Regierungscheffe verlaangen, datt d’Stëmm vu Lëtzebuerg an der Welt gehéiert gëtt. Selbstverständlech hunn déi Reuniounen, déi ech an der UNO, an der europäescher Unioun, an elo kierzlech an der NATO hat, haten e ganz staarke Fokus op d’Ukrain, well et fir eis wichteg ass, datt dat internationaalt Recht an d’Organisatioun vun Europa an der Zukunft net kann duerch Gewalt determinéiert ginn, mee nëmmen duerch Gespréicher, dat mir d’Rechtsstaatlechkeet, Mënscherechter, d’Fassong wéi mir matenee liewen, déi decidéiert sech och an der Ukrain.

A wa mir zouloossen, datt een einfach kann e Land iwwerfalen, an da kritt een nach gesot „ma dann hal e Stéck vun deem Land“, da gi mir weesentlech Prinzippien op. An dofir hu mir eis, zesumme mat eise Partner an Europa esou vill em déi Ukrain-Fro bekëmmert.

Et ass dofir wou mir decidéiert hunn an dëser Regierung, och eis Ausgabe fir Sécherheet ze stäerken, zesumme mat eise Partner an Europa an an der Welt. Et ass dofir wou mir mengen, datt déi transatlantesch Allianz wichteg ass, well d’europäesch Unioun an d’USA sinn nun emol staark Demokratien, Kanada och.

A wa mir als Demokratien zesumme stinn, nëmmen da kënne mir d’Rechtsstaatlechkeet och assuréieren an dofir louch mir esou vill un deene Sujeten, och an deene Méint, an dat hu mir mat vill Elan gemaach.

Wichteg war mir och a mengen éischten Amtshandlungen, well ech weess datt e kléngt Land nëmmen erfollegräich ass wann et gutt Relatioune mat sengen Noperen huet, fir déi eenzel Kolleegen an der europäescher Unioun besser kennenzeléieren.

Dofir hunn ech och vill dorobber Wäert geluecht. Och aus der Geschicht wëssent, datt wa Lëtzebuerg net Member wier vun der europäescher Unioun vun der NATO, vun den internationale Finanzinstitutiounen, da wier Lëtzebuerg haut net dat wat mir sinn.

Dorobber kënne mir stolz sinn, mee dofir verlaangt awer och vum Regierungschef, datt hien sech mat ganz vill Energie, mat ganz vill Engagement och dofir asetzt.

An dat hunn ech och gemaach, mat eisen Noperen, mam Benelux, mat Irland, mee och mat enger Rei anere Kolleegen an der Welt.

An ech hoffen och datt deen nächsten amerikanesche President oder Presidentin och d’Importenz vun den transatlantesche Relatioune weider gesäit.

Dat ass wichteg, wéi gesot, fir datt Europa net a sengem Eck sëtzt, mee datt gemeinsam Interête vun der Geopolitik, gemeinsam mat Amerika diskutéiert ginn, an engem staarke souveränen Europa. Dofir hunn ech mech abruecht an déi Diskussioune ronderëm d’Besetzung vun de Spëtzepositiounen an Europa un der Suite vun Europawalen.

Europawalen, déi jo och am éischten Hallefjoer stattfonnt hunn, wou ech nach eng Kéier frou sinn ze gesinn, datt d’Parteie vun der politescher Mëtt déi Wale gewonnen hunn an datt och aus där politescher Mëtt eraus déi Kandidaturen entstane sinn, déi an Tëschenzäit och zum Deel vum europäesche Parlament approuvéiert gi sinn. Engersäits hunn ech am Numm vu Lëtzebuerg de sozialistesche Kandidat, den Här Costa ënnerstëtzt fir President vum europäesche Conseil ze ginn an ech hunn d’Madame von der Leyen, Chrëschtdemokratin, ënnerstëtzt fir Presidentin vun der europäescher Kommissioun ze ginn.

An am Kader vun deenen Nominatiounen déi nach musse geschéien hu mir jo och d’Propositioun ënnerstëtzt fir déi estesch Ministerpresidentin, déi zënter e puer Deeg dann elo demissionéiert huet, fir déi "Haut représentant" fir d’Aussepolitik ze maachen.

Domadder ass also eng Spëtzepositioun besat ginn aus der politescher Mëtt eraus an ech mengen dat ass gutt fir d’Zukunft.

Ech hunn och all deene gesot, datt niewent der Wichtegkeet vun der Geopolitik an der Ukrain et och wichteg wier datt Europa e kompetitive Kontinent wier. Dat heescht e Kontinent op deem Aarbechtsplazen entstinn, e Kontinent op deem mir et fäerdeg brénge par Rapport zu Amerika a par Rapport zu China och ekonomesch eng Roll ze spillen.

Ech brauch effektiv eng Schlupp Waasser... Merci.

Dat ass wann een esou vill schwätzt, da kribbelt et op ee Mol am Hals.

Déi Kompetitivitéit ass also e wichtegen Deel fir ganz Europa, och de Bannemaart.

Dofir war et och mäi Wonsch, am „Agenda stratégique“ dee mir ugeholl hunn, datt de Bannemaart géing verdéift ginn.

Dat ass besonnesch och wichteg fir eis vill kléng a Mëttelbetriber datt déi et fäerdeg brénge grad an engem Land wéi Lëtzebuerg, wou villes vun deem wat mir produzéieren exportéiert gëtt, villes vun deem wat mir hei gebrauchen importéiert gëtt, datt dee Bannemaart funktionéiert. An dofir wäert och an deenen nächste Méint, och eisen europapoliteschen a bannepolitesche Fokus och op der Konkurrenzfäegkeet par Rapport zu aneren an op deem Bannemaart leien.

Ech mengen dat ass wichteg, datt mir dat an Europa verdéiwen an nach gëschter hunn ech an engem Gespréich mat der neigewielter an designéierter Presidentin vun der europäescher Kommissioun, der Madamm Ursula von der Leyen, op d’Wichtegkeet vun deenen dote Sujeten higewisen. Dat gëllt fir d’Finanzdéngschtleeschtungen, dat gëllt fir de Bannemaart, dat gëllt fir den internationalen Handel.

Mir dierfen net u Kraaft, u Konkurrenzfäegkeet par Rapport zu anere Kontinente verléieren, well dat wier net gutt fir eis sozial a wirtschaftlech Zukunft.

An dat bréngt mech och zu deem nationale Volet deen ech zënter dem 17. November an de Koalitiounsgespréicher virdrun, an an der Regierung mat de Kolleege konnt ëmsetzen, nämlech deen, datt Wirtschaft, Soziales an déi ekologesch Transitioun matenee muss funktionéieren.

Mir hunn an deenen éischten 8 Méint an deem Beräich Wesentleches gemaach.

Mir hunn d’Kafkraaft vun de Leit gestäerkt. Dat war eppes wou mir ugetruede sinn als Regierung, eppes wat mir ugefaangen hunn als Regierung a wat mir direkt och konsequent ëmgesat hunn.

Ech ginn nach net eng Kéier an all déi Moossnamen an, mee ech wëll se an engem generelle Kontext gesinn.

Mir hu substantiell d'Steierlaascht vun de Leit reduzéiert, an deem mir em 6,5 Indextranchen de Steierbarème ugepasst hunn.

Dat mir, an dat ass och extreem wichteg, steierlech Entlaaschtunge virgesinn hunn fir Elengerzéier, fir Wittleit, wat also eng Thematik beäntwert déi zënter Joren an der Diskussioun war, wou mir ugetruede sinn a mir hu gesot: mir maachen eppes fir d’Steierklass 1A, a mir hunn de Projet de loi, esou wéi versprach, virum Summer op de Wee bruecht.

Mir hunn also méi Kafkraaft fir d’Leit erreecht. Mir hunn och eppes gemaach fir déi Jonk besser z’ënnerstëtzen.

Dat war e Sujet, dee mir extreem um Häerz loung, deen eis als Regierung extreem um Häerz loung.

An och do hu mir geliwwert. Mir hunn zum Beispill eng steierlech Exoneratioun bis zu 1000 Euro bei Prime gemaach, also e bëssen eng Hëllef fir de Start an d’Liewen deene Jonke ginn, déi schaffe ginn, fir jonk Talenter, fir jonk Salariéen, datt se manner Steiere bezuelen an domadder méi, nieft der allgemenger Reduktioun vun de Steieren, och méi Moyenen hu fir hiert Liewen an Onofhängegkeet ze gestalten. Et weess een datt e grad am Ufank vum Liewen, wann een ufänkt mat schaffen d’Pai ass nach méi kleng, et huet ee vläicht Kanner, datt een do méi Sou brauch. Dat war eist Zil, dat hu mir erreecht, dat war eng staark Sozialpolitik an eng staark Finanzpolitik zugläich.

An ech géing an deem Kontext och wëlle soen, dat betrëfft déi Jonk, et betrëfft och déi manner jonk, mee virun allem déi Jonk, datt eis och vill dorunner geleeën huet fir datt ee géing d‘Zënsen déi ee kann ofsetze bei Immobilieprêten, datt dee Montant deen ee kann ofsetzen, erhéicht ginn ass. Och dat ass eng wesentlech Erliichterung fir déi Jonk, niewent deene steierleche Moossnamen déi se kréie bei hire Paien.

Méi Kafkraaft, méi Ënnerstëtzung fir déi Jonk, méi Wunnraum an Ënnerstëtzung fir de Bausecteur.

Eppes Drëttes wat mir also, och innerhalb vun deenen éischte 6 Méint op de Wee ginn hunn, duerch eng intensiv a formidabel Kooperatioun tëscht ville Ministeren an hiren Ekippen.

An ech wëll dat iwwregens generell soen: et ass net nëmmen, datt mir en "Esprit d’équipe" hunn, mir hunn och en "travail d’équipe".

A beim Logement huet deen dat ganz gutt gesinn. Et ass net e Premierminister eleng, deen do eppes mécht, dat mécht ee mat enger Ekipp an ech kann Iech soen, dës CSV-DP-Equipe funktionéiert.

A beim Wunnraum war dat besonnesch visibel, well ganz vill Ministère concernéiert waren, a well mir och wollten, och ech als Regierungschef, datt dat net just d’Aufgab vun engem Ministère wier, nee!

Dat ass eng kollektiv Saach an dofir hu mir och fäerdeg bruecht verschidde Saachen ze maachen.

Mir hu Saache gemaach fir de Bausecteur selwer, Dir kennt dat: Chômage technique an de Chômage partiel.

Mee mir hunn och versicht eng, géif ech soen, historesch Modifikatioun ze maache vun der Fassong wéi mir verschidde Prozeduren uginn.

Fir mech zielt dat Wuert "simplification administrative" net vill, well dat gëtt scho ganz laang gebraucht. Ech hätt gär konkret Moossname wou et spillt an hei hu mir konkret Moossname wou et spillt.

Dofir hu mir bei de PAG-PAP-Prozeduren Ännerungen agebaut, mir hunn den „silence vaut accord“ etappeweis op de Wee bruecht, mir hunn d’Digitalisatioun vun de Baugeneemegungen op de Wee ginn,...

Alles dat also fir datt méi Wunnraum entsteet; allgemenge Wunnraum, mee selbstverständlech och abordabele Wunnraum an dat maache mir zesumme mat dem Privatsecteur an do lafen och éischt Pilotprojeten elo un.

Mir hunn also eng staark Sozialpolitik, Kafkraaft, déi Jonk, Wunnraum.

A well ech jo ëmmer erëm, an dat kennt Dir zënter datt ech eigentlech Politik maachen, an och an dëser Regierung ëmmer gesot hunn:

Ekonomie a Soziales otemt zesummen. Well nëmme wann een eng staark Ekonomie huet, kann ee Sozialpolitik maachen.

Nëmme wann een eng staark Ekonomie huet, gutt Betriber huet, da kann een déi gréng Transitioun finanzéieren.

Dofir hu mir och dès le Début an dëser Koalitioun eng wirtschaftsfrëndlech Politik gemaach.

Wirtschaftsfrëndlech Politik, Kompetitivitéit, da ware Wierder, éi een a verschiddene Kreesser mol net huet dierfe soen, mee et geet jo drëms, datt mir gutt Aarbechtsplazen hunn, datt déi Betriber Suen hu fir ze investéieren, datt se modern bleiwen, datt se innovativ bleiwen, an datt se kënne Leit astellen a gutt Paie bezuelen.

Dofir hu mir Moossname geholl, déi a priori schwiereg sinn, mee déi eis mëttel- a laangfristeg dee Wuesstum bréngen, deen eist Land brauch. An dofir hu mir, zum Beispill d’Betribssteier, setze mir jo d’nächst Joer vu 17 op 16% erof, an esouguer bei klenge Betriber vu 15 op 14%. Dofir hu mir well mir de Finanzsecteur esou wichteg fannen, ee wëlle weider ausbauen, dovunner hänkt e groussen Deel vun eisem Wuelstand of, dofir hu mir d’Taxe d’abonnement ofgeschaf op den aktiv geréierten ETF (Exchange-Traded Fund), well mir wëssen datt do nach net vill Aktivitéit leeft. Mee wa mir dat maachen, da kënne mir och par Rapport zu anere Finanzzentren do eng Aktivitéit opbauen an déi brauche mir wéi gesot fir datt Lëtzebuerg eng zolidd Finanzplaz hält an et domadder eisem Land och weiderhi gutt geet.

Dofir hu mir och aner Saache gemaach, wéi zum Beispill eng Prime agefouert fir, oder nei steierlech Moossnamen agefouert, wa qualifizéiert Leit aus dem Ausland op Lëtzebuerg kommen déi éischt Jore wou se hei sinn, well mir sinn a Konkurrenz mat London, mat Dublin, an datt déi Leit net alleguerten do schaffe ginn mee och datt mir qualifizéiert Leit bei eis kréien, hu mir dofir eng extra steierlech Moossnam fir Impatriésen proposéiert fir d’nächst Joer.

Ech ginn Iech just dat Beispill fir Iech ze weisen, mir wëllen datt et zu Lëtzebuerg Aktivitéite ginn fir domadder eise Wuelstand, eise Sozialstaat ze erhalen a mir kucken do och virun allem no klenge Betriber.

Dofir hu mir och nei Reegelungen diskutéiert, zum Beispill d’Saisonsaarbechter, déi an der Landwirtschaft, am Geméisbau asw. noutwenneg sinn, datt déi méi flexibel kënnen agestallt ginn.

An do hate mir och ganz gutt Gespréicher iwwregens, mat dem Secteur an den zoustännege Ministeren.

Och dat ass wichteg. An da gouf et e gréissere Changement mengen ech och an der Klimapolitik.

Fir eis ass Wirtschaft, Soziales, ekologesch Transitioun extreem wichteg

Mee Klimapolitik, do wëlle mir eng Politik déi d’Leit mathëlt. An dofir hu mir gekuckt, datt mir à la fois déi Klimabonusse Wunnen a Mobilitéit weiderféieren, mee datt mir se méi sozial gerecht maachen, datt net jiddereen onbedéngt dat selwecht kritt.

Dofir hu mir awer och finanziell Hëllefe virgesi fir d’Leit engersäits, mee och fir Betriber déi an déi digital an ekologesch Transitioun investéieren. Dat kascht ganz vill Suen, mir wëllen dat pushen, mir wëllen dat acceleréieren an dofir hu mir déi finanziell Hëllefen augmentéiert a mir hunn och de PNEC (Nationalen Energie- a Klimaplang) à jour gesat.

Mir halen un de groussen Zilsetzunge fest, mir amelioréieren en e bësse fir méi schnell zu där Quantitéit vun erneierbaren Energien ze kommen, déi mir gär hätten.

Mee mir huelen och do déi Saachen eraus, déi dës Regierung fonnt huet, datt se ze wäit ginn, wéi z. B. datt mir de Verbuet bei fossillen Heizungen ofgeschaaft hunn, mee mir wëllen duerch Berodung a finanziell Ënnerstëtzung d’Leit fräiwëlleg dozou bréngen, datt se déi richteg Equipementer fir d’Heizung vun hirem Haus kafen, déi energiefrëndlech a klimafrëndlech sinn.

E wichtegen Deel vun eisen dach awer kuerze 6 Méint, mee wann ech dat do alles héiere mengen ech ech wier schonn 3 Joer am Amt, war och dee ganze Fokus op d’Kanneraarmut. Wat e Probleem ass dee mir um Häerz läit, deen och menge Kolleegen an der Regierung um Häerz läit, an deen an deem Sënn mir vläicht anescht upaken, datt mir méi mierken datt et wierklech eng transversal Approche noutwenneg mécht, datt mir och méi sozial gerecht, méi sozial cibléiert mussen hëllefen, an net einfach jidderengem alles ginn an domadder mengen de Probleem an de Grëff ze kréien.

Mir hunn eis bekëmmert em déi schwaachsten an der Gesellschaft an dofir wëll ech just drun erënneren, datt mir eng Erhéijung vun der Allocation de vie chère decidéiert hunn, datt mir d’Prime Energie verdräifachen an datt mir och eng Upassung maachen z.B. vun der Subvention de Loyer fir Stéit mat Kanner, well mir och grad wëssen datt de Logement e ganz wichtegen Deel ass vun der Aarmutsbekämpfung.

Mee bal am beandrockendste fannen ech, datt mir net nëmmen d’Allocation de vie chère erhéicht hunn, mee dat mir och gesot hunn datt mir déi wëllen an Zukunft automatesch ausbezuelen.

Well mir festgestallt hunn, datt e groussen Deel vun de Leit, bal d’Hallschent vun de Leit, déi se eigentlech kéinte kréien, se net froen oder net wësse wéi dat geet, hu mir gesot: da komm mir dréien dat ëm.

An dat ass fir mech nach eng Kéier de Beweis datt Simplification administrative net e grousst Schlagwuert ass, mee ech ëmmer erëm gären do wou et noutwenneg ass kucken, datt mir dat ëmgesat kréien an hei hunn d’Ministeren zesummen e Systeem en place gesat, fir esou wuel d’Allocation de vie chère wéi och d’Prime Energie fir REVIS-Empfänger, datt déi automatesch duerch d’Fortschrëtter vun der Digitalisatioun ausbezuelt ka ginn.

An domadder mengen ech hu mir e grousst Stéck um Wee gemaach fir d’Kanneraarmut ze reduzéieren.

Dat selwecht gëllt iwwregens generell fir d Prinzip vum “once only”. Wann een all Kéiers nees muss dem Staat alles matdeelen, ann ass et komplizéiert datt de Staat alles weess.

Wa mir awer soen: Wann Dir eng Kéier Är Donnéeë ginn hutt, mat Ärer Autorisatioun selbstverständlech, datt déi Donnéeën och vun anere kënne verwäert ginn, Dann erlaabt et eis besser fir déi Leit déi dat am noutwennegste brauchen, fir déi och ze erreechen.

An dat hu mir wéi gesot mam Prinzip vum "once only" gemaach. Dat gëllt, besonnesch an der Kanneraarmut, mee dat gëllt och generell an dofir hu mir jo och als Regierung de Projet de loi iwwert den “once only” Prinzip beim Staat, wat e groussen Digitalisatiounsprinzip ass deposéiert an ech hoffen datt da ka geschwë vun der Chamber approuvéiert ginn.

Dir wësst datt och d’Sécherheet e wichtegen a grousse Punkt ass, well wann ee wëll gutt zesumme liewen, da muss een och sécher kënne matenee liewen.

Et brauch een eng staark Ekonomie, et brauch een e staarke Sozialstaat, eng ekologesch Transitioun, mee dat Ganzt fënnt an engem Rame statt an ee vun eise grousse Wënsch als Regierung ass datt mir fräi an a friddlech mateneen zesumme liewen.

Dir hutt a ville vu menge Rieden dat Wuert "respektvoll" empfonnt an dat läit mir ganz um Häerz, dat läit mir um Häerz am politeschen Dialog mat alle Kräften. Dat läit mir och um Häerz an eiser Gesellschaft an dozou gehéiert natierlech och datt een d’Gesetzer déi e Land sech gëtt och respektéiert.

Dofir hu mir och an deem Beräich direkt eng Rei Moossnamen déi mir annoncéiert hunn och schonn a Gesetzprojete fléisse gelooss.

Engersäits e méi efficace Platzverweis, e Verbuet vun der aggressiver Mendicitéit.

Mir hunn decidéiert, datt mir d’Promotioune bei der Police vun neie Poliziste vun 160 op 200 erhéijen.

Mir hunn och déi 2 Pilotprojeten ugefaange fir eng Lokalpolice innerhalb vun der Police grand-ducale.

E puer Beispiller och do fir ze weisen datt e séchert Lëtzebuerg e Lëtzebuerg ass un deem mir schaffen.

An natierlech gehéiert zu där Sécherheet och dee Volet deen ech am Ufank ugeschwat hunn: eis Engagementer um internationale Plang, esou wuel bilateral vis à vis vun der Ukrain, mee och méi generell fir eis Obligatiounen innerhalb vun der NATO méi solidaresch och ze maachen.

Dat heescht datt mir also iwwer déi nächst Joren, pro Joer méi wäerten ausgi fir d’Verteidegung wéi dat bis elo de Fall war.

Well et geet ëm eis Sécherheet, et geet ëm eis Fräiheet, a Fräiheet a Sécherheet ootmen enk mateneen zesummen.

Et gëtt keng Fräiheet wann een an Onsécherheet lieft an et gëtt och keng Sécherheet, awer an onsen Aen an der Demokratie, wann een net Fräiheet huet an dofir muss een ëmmer kucken datt déi zwou Saachen sech zesummen entwéckelen.

Och do huet d’Press eng wichteg Roll ze spillen. Dofir wëll ech dee Projet vum Accès à l’information och am Kontext vum Renforcement vun der Demokratie gesinn.

Dir als Journalisten hutt eng wichteg Aufgab an der Demokratie an ech wollt Iech och Merci soe fir déi Kooperatioun.

Jiddereen huet seng Roll: Deen een an deen anere kuckt op een an deen aneren, mee fir op déi Kooperatioun an deene leschten 8 Méint, ech hunn Iech oft nogelauschtert.

Heiansdo hutt Dir mir gesot datt verschidde Saache kéinte verbessert ginn. Ech hunn dann och ëmmer versicht datt och géing verbessert ginn.

An ech freeë mech och drop an deenen nächste 4,5 Joer, well esou laang dauert am Prinzip eng Koalitioun an esou laang dauert eng Legislaturperiod zu Lëtzebuerg an déi wëlle mir an deem dote Geescht ënnert de Koalitiounspartner, mat de Leit alleguerten an och mat der Press maachen.

An dofir, et ware wéi gesot intensiv Méint, mee mir hu vill erreecht, mir hu vill annoncéiert, a mir fueren an deenen nächste 4 Joer esou weider wéi mir an deenen éischte 6 Méint ugefaangen hunn.

Voilà! Elo beäntwerten ech gären Är Froen. Ech muss och soen, datt ech mengen datt verschidde vun deene Saachen déi mir decidéiert hunn, déi Dir duerno och nach ausgedeelt kritt.

Dann ass dat méi einfach dat alles ze suivéieren, mee ech wollt et e bëssen an e Kontext setzen. Et ass vill am Koalitiounsaccord, mir hu villes schonn ëmgesat, mir wäerten intensiv domadder weiderfuere fir Lëtzebuerg fir d’Zukunft ze stäerken.

An elo beäntwerten ech gäre Froen.

[Journalist]

Eng Fro déi Dir scho méi dacks héieren hutt, mee déi ech nach eng Kéier stellen ass déi: Christophe Hansen oder Nicolas Schmit? Wësst Dir do méi?

[Luc Frieden]

Dir hutt jo d’Personalien och ugeschwat an Europa. Ech hunn éischt Gespréicher an deene leschte Woche mat der Madame von der Leyen gefouert an d’Prozedur ass esou datt d’Madame von der Leyen elo nolauschtert, den Tour e bëssi mécht vun den europäesche Regierungscheffen.

Och fir ze kucke wéi eng Personalitéiten ee wëllt do an d’Course schécken an dann iwwerleet si sech verschidde Saachen a mir féieren déi Gespréicher weider no der Summervakanz. Dat wäert Enn August oder esou sinn.

An en fonction vum Portefeuille deen dann do diskutéiert gëtt fannen dann och déi aner Diskussioune statt.

Dofir musst Dir Iech nach e bëssi gedëllegen. Mee dat gëllt och iwwregens fir déi aner Länner well ganz vill Länner hunn hir Kommissären nach net proposéiert well mir och ofgemaach hunn eigentlech datt ee soll déi Gespréicher fir d’éischt mat der Kommissiounspresidentin féieren.

An d’Madame von der Leyen ass eréischt zënter e puer Deeg, nodeems si vum Europaparlament mat engem exzellente Score e bessere Score wéi d’lescht Kéier, ënnerstëtzt ginn ass, gewielt ginn ass.

Mee dofir fannen déi Gespréicher statt. Déi verlafen an engem ganz positiven a konstruktive Geescht an ech muss soen ech si ganz frou och datt d’Madame von der Leyen déi ass déi di Kommissioun déi nächst 5 Joer wäert uféieren.

An ech hätt gären datt Lëtzebuerg e seriösen, en interessante Portefeuille géing kréien.

Et ass ni e Lëtzebuerger Portefeuille, mee deen op deen een dann e Kandidat ka proposéieren an dofir muss ee fir d’éischt de Portefeuille kennen ier een eng Persoun drop setzt.

[Journalist]

Dir hutt gesot si lauschtert elo de verschiddene Staats-a Regierungscheffen no. Hutt Dir dann do de Christophe Hansen oder den Nicolas Schmit hier proposéiert oder Äre Wonsch geäussert?

[Luc Frieden]

Ech hu mat der Madame von der Leyen geschwat, wéi si sech géif virstellen déi Prozedur ze maachen.

D’Madame von der Leyen ass dann am gaange Bréiwer un déi eenzel Länner ze schreiwen, wéi se gesäit eventuell wéi se kéint d’Portefeuillen opdeelen. Déi Gespréicher, déi sinn um Lafen, an esou laang déi Gespréicher um Lafe sinn, wäert ech doriwwer net kommunikéieren.

[Journalist]

Här Frieden. Jo, Dir wëllt eisen Informatiounen no de ganzen Direktiounscomité vun der Maison du Grand-Duc bis den Trounwiessel erneieren.

Ee vun den Direktere schreift och an enger interner Kommunikatioun un d'Ekipp, hie misst bis Mëtt September säi Poste verloossen.

Déi aktuell Membere vum Direktiounscomité géifen en fonction vun hirem Profil nei Poste proposéiert kréien.

Meng Fro ass: wat ass do d'Motivatioun hannert dëser Entscheedung?

[Luc Frieden]

Dir hutt jo matkritt, op Nationalfeierdag, datt eise Staatschef de Grand-Duc decidéiert huet, datt e géif ab Oktober de Grand-Duc Héritier zu sengem Lieutenant-Représentant ernennen, wat de Grand-Duc am Virfeld mat mir beschwat hat.

An et ass de Wonsch vun dem Haff, a virun allem och vum neie Grand-Duc Héritier, fir kënnen, wann en ufänkt, mat enger neier Ekipp, déi hie kann eraussichen, och seng Aufgabe voll a ganz z'erfëllen.

Et ass e bësschen esou wéi wann e Minister genannt gëtt, dann hëlt en och e bësschen seng Ekipp mat.

Et hëlt een e Stéck vun de Leit déi do sinn, an et sicht een sech och nach e puer Leit ronderëm, déi zu engem passen, fir säi Mandat kënnen auszeüben.

Et ass an deem Kontext, wou de Grand-Duc an de Grand-Duc Héritier gewënscht hunn, datt géingen, déi den Haff féieren, datt déi géinge mam Grand-Duc Héritier ersat ginn. Dat wäert iwwert eng gewëssen Zäit stattfannen.

Dat ass also d'Ursaach. An dat ass eng Ursaach, déi ech als Regierungschef an als een, deen zoustänneg ass fir den Haff, ka ganz gutt novollzéien.

[Journalist]

Wat bedeit dat dann elo fir déi Reform, déi... Ënnert dem Premier Xavier Bettel gouf jo déi Reform an d'Weeër geleet fir d'Personalgestioun an d'Transparenz ze verbesseren.

Bedeit dat elo, dass déi Reform réckgängeg gemaach gëtt? Oder wëllt Dir se réckgängeg maachen?

[Luc Frieden]

Dat huet absolut keng Inzidenz op déi Strukturen, déi vun der viregter Regierung en place gesat gi sinn.

D'Maison du Grand-Duc bleift esou bestoe wéi se am Gesetz virgesinn ass. Dat ass also keng Ännerung un de Strukturen oder un de Systemer, mee et ass fir eng Ekipp dem Grand-Duc Héritier ze ginn, déi hie selwer kann eraussichen.

[Journalist]

Merci.

[Journalist]

Eng vun de Konditiounen, oder déi zwou Konditiounen, déi d'Madamm Ursula von der Leyen, also déi bestätegt Kommissiouns-Cheffin, gesot soll hunn, ass datt et och weiblech Virschléi soll ginn.

Dowéinst meng Fro: sicht Dir hei och weiblech Persounen, déi sech eegne kënnen?

An gëtt dat dann net op déi Lëtzebuerger Lëscht gesat?

[Luc Frieden]

Éischtens emol hunn ech dee Bréif vun der Madamm von der Leyen nach net kritt.

Mee et geet héchstwarscheinlech an déi Richtung, datt d'Madamm von der Leyen – se huet dat och ëffentlech gesot –

datt d'Madamm von der Leyen wëll datt all Land och e Mann an eng Fra proposéiert.

Wann ech mech net ieren, an ech si mir plutôt sécher, hat se dat och d'lescht Kéier esou gefrot. Ech ka mech just net méi ganz genee erënneren, wie Lëtzebuerg dann als Fra proposéiert hat d'leschte Kéier.

Mee se wëllt dat d'selwecht maache wéi déi leschte Kéier, a selbstverständlech, wann dat hire Wonsch ass, da wäerte mir dat och esou maachen.

Voilà.

[Journalist]

Jo. Voilà. Dee Gesetzestext dann iwwert den Accès zu der Informatioun. Kënnt Dir eis do eppes ginn iwwert d'Delaien?

Ech ka mech erënneren, effektiv, beim Pot du Nouvel An hat Dir gesot, dat wier vill verbonnen och mat Opwand dann an den Administratiounen, etc.

Wéi hutt Dir déi Problematik do geléist?

[Luc Frieden]

Also éischtens emol hu mir deen Text zesummen diskutéiert mam Conseil de presse.

An ech hunn déi Gespréicher mam Presserot extrem utile an deem Kontext fonnt.

Mir hunn an d'Gesetz kee präzisen Delai geschriwwen, well een och net kann een Delai maache fir all Ufro.

Eng Ufro vun enger Informatioun hänkt jo ganz dovun... Et kann een eppes froe wat eng Recherche verlaangt, et kann een eppes froe wat an engem Dokument ass, wou ee just d'Dokument muss ginn.

Dofir gëllen och déi bestoend Reegele weider, wou jo eng Rei, déi net gesetzlech Texter, wou Delaien dra sinn.

Meng Intentioun ass et, zesumme mat der Madamm Minister Margue, och mam Presserot, do en dehors vum Gesetz "modus vivendi" ze fannen, wéi een dat ka maachen.

Heiansdo komme Froen eran, do brauch een e puer Woche bis een d'Äntwert huet. Dat geet mir och esou. Wann ech als Minister eppes froen, ech hätt et och ëmmer gär den nämmlechten Dag, an ech hunn oft d'Impressioun, d'Journaliste kréien d'Äntwert nach éiert ech se kréien, mee d'Äntwert verlaangt verschidde Saachen.

Wann ee seet: wéi vill hutt Dir am Joer 2022 u Bürosmiwwelen ausginn?

Da kann ech Iech soen: dat ass eng Äntwert, déi brauch méi laang wéi wann ee seet: um wéi vill Auer sidd Dir de Moien opgestanen?

Dofir wëll ech Iech soen, jee no Fro, muss een dat e bëssche kucken. An ech mengen, ech sinn honnêtement der Meenung, datt mir mat dem Presserot, mat de Journalisten-Associatiounen, déi... do gutt Léisunge kënne fannen.

Wat hei nei ass, ass jo datt mir en Accès zu Informatioune virgesinn, datt mir Dokumenter anescht definéieren, datt Dokumenter net nëmme méi "en Dokument" ass, wat ee muss fir... wou ee muss soe wat fir een Dokument et ass, mee och datt de Staat engem hëlleft dat Dokument ze fannen. Dat verlaangt alles... dat wäert an der Ëmsetzung guer net ëmmer sou einfach sinn, deemno wat et ass.

An dofir mengen ech muss een dat och no enger gewëssener Zäit bilanzéieren. Mee elo hu mir mol de Moien de Projet de loi deposéiert.

Elo muss mol jiddereen dee liesen. Da musse jo och déi eenzel Organer, Conseil d'état, mee och de Conseil de presse, d'Editeuren, Journalisten, hiren Avis doriwwer ofginn,

An dann hoffe mir datt dat Gesetz geschwë ka gestëmmt ginn, an da musse mir dat zesumme liewen.

An ech mengen och éierlech gesot aus menger Erfarung, déi ech elo no e puer Méint hat, datt een do och ka gutt matenee kooperéieren, wann de gudde Wëllen op béide Säiten do ass, an ech ginn dovunner ëmmer tëschent raisonnabele Leit aus, an de Gro vun de Leit si raisonnabel.

[Journalist]

Ines Kurschat, Luxemburger Wort. Ech hätt noch zwou Froen. An zwar, déi eng ass: D'Gesondheetsministesch Madamm Deprez hat ugekënnegt, datt si d'Rentendebatt géif no der Summervakanz starten, also am Hierscht.

Mech géif interesséieren ob do Preparatiounen elo scho lafen, wou dann, ech wëll mol soen, déi méi grouss Regierung och dru bedeelegt ass?

Also war dat Sujet beim Regierungsrot? Dat ass déi éischt Fro, well jo elo eng Paus kënnt.

Dir hutt jo warscheinlech och matkritt, datt d'CGFP elo nach eng Kéier sech geäussert huet, e bëssche kämpferesch, fir et esou transparent wéi méiglech ze gestalten. Déi zweet Fro, déi ech hätt, ass nach eemol awer am Kontext vun den 61 Milliounen Euro vun der Caritas, déi verschwonne sinn.

An zwar: mir haten elo virun enger kuerzer Zäit eigentlech eng Reform gehat vum Veräinsgesetz, wou et ënner anerem ëm Konditioune fir Fondatiounen, ASBLe geet, wat hir Buchféierung ugeet.

Do géif mech interesséieren, ob deen dote Volet an och déi Fro vun der Gouvernance bei ASBLen a bei Fondatiounen, ob déi elo nach eng Kéier op de Leescht geholl ginn, also ob d'Regierung do Bedarf gesäit, fir dat Gesetz elo nach eemol méi genau ze kucken, ob et duer geet oder net?

[Luc Frieden]

Zur éischter Fro hu mir nach net decidéiert wéi mir déi Debatt ronderëm d'Pensioune gestalten.

Mir wäerten awer an deenen nächsten Deeg, also am Summer, wäerte mir nach kucke wéi mir dat organiséieren.

Well ech wëll nach eng Kéier soen datt ech mengen datt een déi Debatt op eng roueg, iwwerluechten Aart a Weis muss féieren.

Mir wëssen alleguerten datt mir méi al ginn, Gott sei Dank, datt mir also vill méi Joren eng Pensioun kréien, wéi dat fréier de Fall war.

An datt also do e "Problème de financement à moyen et à long terme" entsteet. Dat ass am Fong de Punkt.

Et ass en echten Defi fir all europäesch Gesellschaft. Wann ee weess datt d'Leit 30, 40 Joer an der Pensioun sinn; 30, 40 Joer schaffen, dann ass dat anescht wéi fréier, wou se 3 Joer an der Pensioun waren, an dann déi meescht gestuerwe sinn. Dat ass jo am Fong firwat mir iwwerhaapt driwwer diskutéieren.

An ech si frou datt de Conseil économique et social elo seng Avise geschriwwen huet. Et ass zwar leider net een Avis, mee zwee Avisen.

Mee déi muss een elo am Detail liesen, dat wäert ech och an der Summervakanz maachen.

Dat ass eng gutt Grondlag fir ze diskutéieren. An da soll jiddereen sech an deen Debat abréngen. An da kucke mir um Enn vun deem Debat wat mir maachen.

An ech hoffen, a wënschen, datt och do e respektvollen Debat ass. En Debat tëscht Mënschen, déi e Problem gesinn, en Defi gesinn, an da sichen do Léisungen dozou.

An do ass dann net datt deen ee Recht an deen aneren net Recht huet. Et huet mech ëmmer gestéiert, wann ee fënnt deen aneren, dee wär am Onrecht.

Et muss een... an dat ass d'Stäerkt an de Räichtum vun eiser Demokratie. An ech fannen datt d'Lëtzebuerger Demokratie, an ech hunn dat och déi lescht puer Méint erlieft, eigentlech gutt funktionéiert.

Ech hunn ëmmer fonnt datt an deene leschte Méint och d'Oppositioun eis respektvoll behandelt huet, an ech hoffen datt mir si och respektvoll behandelt hunn.

An enger Gesellschaft, an enger Demokratie, dat ass jo den Ënnerscheed zu enger Diktatur, gëtt et net eng Meenung.

Et gi vill Meenungen. Och d'Kompromëssfäegkeet gehéiert zur Demokratie, déi verschidde Länner ronderëm eis net sou gewinnt sinn.

Mir sinn se gewinnt. An ech géif hoffen, datt och op dësem schwierege Sujet, wou et net eng Meenung gëtt, mir eng respektvoll Diskussioun kënne féieren.

Zur... zu der Verontreiung vu Gelder bei der Caritas.

Do wëll ech dräi, véier Saache soen. Dir, Madamm Kurschat, hutt dat scho bei der Chamber héieren. Ech maachen och net hei de ganze Point vun der Chamber.

Ech wëll nach eng Kéier soen, hei bannen och, an och déi déi eis nokucken, datt d'Caritas net de Staat ass.

Datt beim Staat keng Verontreiung vu Sue waren, mee bei enger ONG, an eng ONG heescht "Net-Regierungs-Organisatioun".

Do ass de Staat also net dran. Zweetens, d'Caritas ass, wéi anerer, en Déngschtleeschtungs-Prestataire fir de Staat.

E gëtt ugestallt vum Staat fir verschidde Saachen ze maachen, wéi zum Beispill d'Flüchtlingsstrukturen, oder d'Strukture fir Obdachloser, sech dorëms ze bekëmmeren.

An dofir schéckt en eng Rechnung, an déi kritt e bezuelt. Drëtte Punkt ass, déi 60 Milliounen, vun deenen do rieds geet, dat sinn net staatlech Suen.

Caritas kritt vum Staat pro Joer fir seng Aufgaben auszefëllen ronn 45 Milliounen, an dëst Joer sinn eréischt 21 Millioune fir Déngschtleeschtunge bezuelt ginn.

Déngschtleeschtungen, déi och erbruecht gi sinn. Dat heescht, de Gro vun deenen dote Sue kommen net vum Staat, respektiv kommen aus Kredit-Linnen déi d'Caritas mat de Banken ofgemaach huet.

Och domadder huet de Staat näischt ze doen. De Staat, an do kommen ech méi zu der Äntwert op Är Fro...

De Staat kontrolléiert wou déi Suen higinn, well e gesäit jo, ob déi Déngschtleeschtung prestéiert gëtt.

Wann e seet: bekëmmert iech ëm dee Foyer, wou Obdachloser sinn, da kritt e jo eng Géigeleeschtung.

An de Staat bezilt Avancë vun... op ee Mount oder dräi Méint, an déi Infraktioune schénge geschitt ze sinn am éischten Hallefjoer dëst Joer.

Déi 21 Milliounen déi mir bis elo bezuelt hunn, do sinn och Géigeleeschtungen entstanen.

An d'staatlech Sue kënnten also just sech betreffen op déi lescht Avance, déi bezuelt ginn ass, a vläicht wou keng Géigeleeschtung bis elo entstanen ass.

De Staat wäert déi Suen zeréckfuerderen. De Staat huet decidéiert, d'Regierung huet decidéiert, datt keen eenzegen Euro un d'Caritas wäert fléissen, bis Kloerheet besteet wou a wéi déi Sue geréiert ginn, wéi déi intern Gouvernance vun der Caritas ass.

D'Caritas huet selwer gesot si hätt Reserve fir e bësschen iwwert d'Ronnen ze kommen.

D'Caritas muss dat doten intern klären. Eise Souci ass et, datt an der Zukunft, déi Servicer, déi de Staat bei der Caritas oder bei anere freet, datt déi och realiséiert ginn.

Dat heescht, datt och no de Flüchtlingen, den Obdachlosen, de Kanner, de Mineurs non accompagnés et autres, dat een sech ëm déi och bekëmmert.

An dat, dat wäerte mir kucken ze maachen. Jo, d'Gouvernance muss vläicht en général bei den ASBLen iwwerkuckt ginn.

Mee ech wëll och elo net e Generalverdacht géint all d'ASBLen hei an de Wee setzen.

Dat war och net Är Fro. Mee d'Gouvernance muss een ëmmer erëm kucken. Et muss een och d'Compliance-Reegele kucken.

Wéi vill Ënnerschrëfte brauch een? Waren déi Ënnerschrëften drop? Ech kann Iech net dat am Fall vun der Caritas soen.

Wann ee Leit huet, déi eng Infraktioun wëlle maachen, wann ee Fraudeuren huet, wann ee Gangsteren huet,

do kënnen déi beschte Reegelen dat net alles evitéieren. Mee nach muss ee kucken datt déi Reegele besser ginn, a mir mussen och kucken inwiefern de Staat dat den Organisatioune ka virschreiwen.

Mee et ass kloer datt, wat d'Caritas ubelaangt, mir der Caritas keng Sue méi wäerten iwwerweisen.

A wa mir Suen iwwerweise fir déi Aktivitéiten, da wäerte mir do doniewent e Finanzkontroller oder en änleche Mechanismus hunn, dee kuckt, datt all Euro dee mir iwwerweisen, Steiergelder sinn, och do ukënnt, wou e muss ukommen, nämlech bei deene Schwaachsten an eiser Gesellschaft.

[Journalist]

Dat heescht fir Iech wier et och OK, wann d'Caritas als Organisatioun net géif iwwerliewen, soulaang d'Aktivitéite géife weidergefouert ginn, eventuell, vun engem anere Prestataire?

[Luc Frieden]

D'Caritas huet en décke Problem, a si muss dee Problem léisen. Si muss intern kucke wat schif gelaf ass, niewent der Police an der Justiz.

Si muss mat de Banke schwätzen, wann si Kreditter opgeholl huet, mat deene mir guer näischt ze doen hunn.

Ech wëll hei nach eng Kéier ënnersträichen: de Staat huet mat deene Kredit-Linnen näischt ze doen. Dat ass net dem Staat seng Aufgab.

Dat ass net dem Staat säin Defi. Dem Staat säin Defi ass ze kucken, datt déi Aktivitéite lafen.

An de Staat mécht dat mat deem, oder deenen, déi déi Déngschtleeschtunge kënnen erbréngen.

An d'Caritas selwer muss kucke wéi si hir Zukunft gesäit, an ech mengen do stellen sech ganz vill Froen, dat wëssen si och selwer.

Merci. An dat kann och heeschen datt mir dat mat anere musse maachen, mee dat muss een ad hoc gesinn, well de Staat huet eng ganz breet Zuel vun Aktivitéiten, déi e mat Organisatioune wéi der Caritas mécht.

Voilà. Merci villmools. Da wënschen ech Iech e schéine Summer. Mee Äert Zougangsrecht zur Informatioun besteet och wärend dem Summer.

Dat heescht wann och op europäeschem Plang Saache kommen, och an deene Gespréicher, déi méi Enn August stattfannen, da wäerte mir Iech selbstverständlech doriwwer um Lafenden halen. Dann e schéine Summer a bis geschwënn. Merci villmools.